
Regulamentul (CE) 808/2004 al Parlamentului European și al Consiliului
din 21 aprilie 2004
privind statisticile comunitare referitoare la societatea informațională
(Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul de instituire a Comunității Europene şi, în special, articolul 285 alineatul (1) al acestuia,

având în vedere propunerea Comisiei,

hotărând în conformitate cu procedura stabilită la articolul 251 din tratat
,

întrucât:

(1)
Consiliul European de la Lisabona din martie 2000 a stabilit pentru Europa obiectivul de a deveni în termen de zece ani cea mai competitivă și mai dinamică economie bazată pe cunoaștere din lume.

(2)
Planul de acțiune eEurope – aprobat de Consiliul European de la Feira în iunie 2002 – a stabilit o metodă de fixare a obiectivelor și de evaluare comparativă a rezultatelor pentru alinierea Europei cât mai rapid posibil la sistemul informatic.

(3)
Consiliul European de la Sevilla a aprobat scopurile planului de acțiune eEurope 2005, care necesită un temei juridic pentru a asigura furnizarea cu regularitate de date comparabile în statele membre și pentru a permite folosirea într-o mai mare măsură a statisticilor oficiale referitoare la societatea informațională.

(4)
Indicatorii structurali care sunt utilizați în Raportul anual de primăvară către Consiliul European necesită indicatori bazați pe informații statistice coerente din domeniul societății informaționale.

(5)
Procesul de evaluare comparativă a programului eEurope ca parte a punerii în aplicare a planurilor de acțiune eEurope necesită indicatori bazați pe informații statistice coerente din domeniul societății informaționale.

(6)
Serviciile Comisiei au nevoie pe baze anuale de statistici armonizate referitoare la folosirea tehnologiilor informației și comunicațiilor (TIC) în întreprinderi.

(7)
Serviciile Comisiei au nevoie anual de statistici armonizate referitoare la folosirea tehnologiilor informației și comunicațiilor (TIC) de către persoane fizice și gospodării.

(8)
Statisticile realizate trebuie să se adapteze noilor evoluții, datorită capacității de schimbare rapidă a societății. Aceasta se poate asigura recurgând la module cu durată fixă și permițând modificări, prin măsuri de punere în aplicare care țin seama de resursele statelor membre și de efortul respondenților, de fezabilitatea tehnică și metodologică și de fiabilitatea rezultatelor.

(9)
Realizarea de statistici comunitare specifice se conduce după normele stabilite în Regulamentul (CE) nr. 322/97 al Consiliului din 17 februarie 1997 privind statisticile comunitare.

(10)
Deoarece obiectivul acțiunii propuse, și anume stabilirea unui cadru comun pentru realizarea sistematică de statistici comunitare referitoare la societatea informațională, nu poate fi îndeplinit în suficientă măsură de statele membre și, prin urmare, din cauza dimensiunilor sau a efectelor acțiunii, poate fi îndeplinit mai bine la nivel comunitar, Comunitatea poate adopta măsuri în conformitate cu principiul subsidiarității stabilit în articolul 5 din tratat. În conformitate cu principiul proporționalității, aşa cum este acesta prevăzut de respectivul articol, prezentul regulament nu depăşeşte limitele a ceea ce este necesar pentru atingerea obiectivului.

(11)
Măsurile necesare pentru punerea în aplicare a prezentului regulament trebuie adoptate în conformitate cu Decizia 1999/468/CE a Consiliului din 28 iunie 1999 de stabilire a procedurilor de exercitare a competenţelor de executare conferite Comisiei
.

(12)
Comitetul pentru programul statistic înființat prin Decizia 89/382/CEE, Euratom a Consiliului
 a fost consultat în conformitate cu articolul 3 din această decizie,

ADOPTĂ PREZENTUL REGULAMENT:

Articolul 1
Obiectivul
Obiectivul acestui regulament este să stabilească un cadru comun pentru realizarea sistematică de statistici comunitare referitoare la societatea informațională.

Articolul 2
Definiții
În sensul prezentului regulament:

(a)
„statistici comunitare” are înțelesul atribuit la articolul 2 din Regulamentul (CE) nr. 322/97;

(b)
„realizarea de statistici” are înțelesul atribuit la articolul 2 din Regulamentul (CE) nr. 322/97;

(c)
prin „perioadă de referință” se înțelege o perioadă la care se referă datele;

(d)
prin „an de referință” se înțelege o perioadă de referință de un an calendaristic;

(e)
prin „perioadă de culegere” se înțelege o perioadă specificată în măsurile de punere în aplicare pe durata căreia are loc culegerea datelor.

Articolul 3
Sfera de aplicare
(1)
Statisticile care urmează să fie compilate cuprind informații necesare pentru procesul de evaluare comparativă a programului eEurope și utile pentru indicatorii structurali, precum și alte informații necesare pentru a furniza o bază uniformă pentru analiza societății informaționale.

(2)
Statisticile se grupează pe modulele definite în anexele I și II.

Articolul 4
Modulele
Modulele din acest regulament acoperă următoarele domenii:

—
întreprinderile și societatea informațională definite în anexa I;

—
persoanele fizice, gospodăriile și societatea informațională definite în anexa II.

Articolul 5
Manualul metodologic
Comisia, în strânsă cooperare cu statele membre, elaborează și actualizează, după cum impun noile măsuri de punere în aplicare, un manual metodologic care conține liniile directoare recomandate privind statisticile comunitare alcătuite în temeiul acestui regulament.

Articolul 6
Transmiterea datelor
(1)
Statele membre transmit Comisiei (Eurostat) datele sintetice și metadatele cerute prin prezentul regulament și de măsurile de punere în aplicare, inclusiv datele sintetice confidențiale, în conformitate cu dispozițiile existente ale Comisiei privind transmiterea datelor aflate sub incidența confidențialității statistice. Aceste dispoziții comunitare se aplică în tratamentul rezultatelor, în măsura în care acestea cuprind date confidențiale.

(2)
Statele membre transmit datele și metadatele cerute prin prezentul regulament în formă electronică, în conformitate cu standardul schimbului reciproc de date convenit între Comisie și statele membre.

Articolul 7
Criteriile de calitate și rapoartele
(1)
Comisia (Eurostat) evaluează calitatea datelor transmise.

(2)
Comisia (Eurostat), în strânsă cooperare cu statele membre, elaborează standarde comune recomandate, destinate să asigure calitatea datelor furnizate (în conformitate cu criteriile de calitate standard Eurostat). Aceste standarde se publică în manualul metodologic.

(3)
Statele membre iau toate măsurile necesare pentru a asigura calitatea datelor transmise.

(4)
Într-o perioadă stabilită, după termenul de transmitere a rezultatelor finale, statele membre furnizează Comisiei (Eurostat) un raport referitor la calitatea datelor transmise pe baza standardelor menționate la alineatul (2). Aceste rapoarte specifică situații în care standardele în cauză nu au fost respectate. Termenul este convenit în timpul elaborării măsurilor de punere în aplicare.

Articolul 8
Măsurile de punere în aplicare
(1)
Măsurile de punere în aplicare a modulelor prezentului regulament au în vedere selectarea și specificarea, adaptarea și modificarea subiectelor și a caracteristicilor lor, acoperirea, perioadele de referință și defalcarea caracteristicilor, periodicitatea și calendarul furnizării de date, precum și termenele de transmitere a rezultatelor.

(2)
Măsurile de punere în aplicare, inclusiv măsurile de adaptare și actualizare luate pentru a ține cont de schimbările economice și tehnice, trebuie stabilite în conformitate cu procedura menționată la articolul 9 alineatul (2), luând în considerare resursele statelor membre și efortul respondenților, fezabilitatea tehnică și metodologică, precum și fezabilitatea rezultatelor.

(3)
Măsurile de punere în aplicare trebuie elaborate cu cel puțin nouă luni înainte de începerea unei perioade de culegere a datelor.

Articolul 9
Comitetul
(1)
Comisia este asistată de comitetul pentru programul statistic înființat prin Decizia 89/382/CEE, Euratom, denumit în continuare „comitetul”.

(2)
Atunci când se face trimitere la prezentul alineat, se aplică articolele 5 și 7 din Decizia 1999/468/CE, având în vedere dispozițiile articolului 8 din această decizie.

Termenul prevăzut la articolul 5 alineatul (6) din Decizia 1999/468/CE este de trei luni.

Articolul 10
Finanțarea
(1)
Cel puțin pentru primul an în care statisticile Comunității prevăzute în măsurile de punere în aplicare adoptate în temeiul prezentului regulament sunt alcătuite de statele membre, Comisia varsă o contribuție financiară către statele membre pentru a ajuta la acoperirea costurilor suportate de acestea în alcătuirea, prelucrarea și transmiterea acestor statistici. Valoarea contribuției financiare nu depășește 90 % din aceste costuri.

(2)
Condițiile și procedurile de efectuare a contribuției financiare, precum și cele de plată și control al acesteia trebuie să fie în conformitate Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene
.

(3)
În cazul în care condițiile bugetare permit, Comisia continuă să verse contribuții financiare către statele membre, pentru a le ajuta să compenseze costurile furnizării acestor statistici în următorii ani.

(4)
Autoritatea bugetară autorizează alocațiile disponibile pentru aceste contribuții financiare în cadrul procedurilor bugetare anuale ale Comunităților Europene.

Articolul 11
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre.

Adoptat la Strasbourg, 21 aprilie 2004.
	Pentru Parlamentul European
	Pentru Consiliu

	Președintele
	Președintele

	P. COX
	D. ROCHE


___

Anexa I
Modulul 1: Întreprinderile și societatea informațională
	(a)
	Scopuri

	
	Scopul acestui modul este acela de a furniza în timp util statistici referitoare la întreprinderi și societatea informațională. Acest modul oferă un cadru pentru cerințele în materie de acoperire, durată și periodicitate, subiecte acoperite, defalcarea furnizării de date și orice studii pilot necesare.

	(b)
	Acoperire

	
	Acest modul acoperă activitățile întreprinderilor din secțiunile D - K și Diviziunea 92 a clasificării statistice a activităților economice în Comunitatea Europeană (NACE REV. 1.1). Secțiunea J este inclusă sub rezerva succesului unor studii pilot prealabile.

	
	Statisticile vor fi compilate pentru fiecare întreprindere.

	(c)
	Durata și periodicitatea furnizării de date

	
	Statisticile sunt furnizate anual pentru cel mult cinci ani de referință de la data intrării în vigoare a prezentului regulament. Nu este necesară furnizarea anuală a tuturor caracteristicilor; pentru fiecare caracteristică, periodicitatea furnizării este specificată și convenită ca parte a măsurilor de punere în aplicare prevăzute la articolul 8.

	(d)
	Subiectele acoperite

	
	Caracteristicile care urmează să fie furnizate vor fi alese din următoarea listă de subiecte:

	
	―
	sistemele TIC și folosirea lor în întreprinderi;

	
	―
	folosirea Internetului și a altor rețele electronice în întreprinderi;

	
	―
	comerțul electronic (e-commerce) și activitățile economice electronice (e-business);

	
	―
	competența în domeniul TIC în întreprinderi și necesarul de expertiză în domeniul TIC;

	
	―
	Obstacole în calea utilizării TIC, a Internetului și a altor rețele electronice, a comerțului electronic (e-commerce) și a activităților economice electronice (e-business);

	
	―
	cheltuielile și investițiile în domeniul TIC;

	
	―
	securitatea TIC;

	
	―
	efectele percepute ale folosirii TIC asupra întreprinderilor.

	
	Nu este necesară acoperirea în fiecare an a tuturor subiectelor.

	(e)
	Defalcarea furnizării de date

	
	Nu este necesară furnizarea în fiecare an a tuturor defalcărilor; defalcările cerute sunt alese din următoarea listă și sunt convenite ca parte a măsurilor de punere în aplicare: 

	
	―
	după clasa de mărime;

	
	―
	după codul NACE;

	
	―
	după regiune; defalcările regionale vor fi limitate la cel mult trei grupări.

	(f)
	Studii pilot

	
	Ori de câte ori sunt identificate noi cerințe semnificative referitoare la date sau este previzibilă o calitate insuficientă a datelor, Comisia inițiază studii pilot care se realizează pe bază de voluntariat de către statele membre înaintea oricărei activități de culegere de date. Aceste studii pilot sunt efectuate pentru a evalua fezabilitatea culegerii datelor în cauză, luând în considerare beneficiile disponibilității datelor în raport cu costurile și cu efortul respondenților.


___

Anexa II
Modulul 2: Persoanele fizice, gospodăriile și societatea informațională
	(a)
	Scopuri

	
	Scopul acestui modul este acela de a furniza în timp util statistici referitoare la persoane fizice, gospodării și societatea informațională. Acest modul oferă un cadru pentru cerințele în materie de acoperire, durată și periodicitate, subiecte acoperite, defalcarea furnizării de date și orice studii pilot necesare.

	(b)
	Acoperirea

	
	Acest modul acoperă statisticile referitoare la persoane fizice și gospodării.

	(c)
	Durata și periodicitatea furnizării de date

	
	Statisticile sunt furnizate anual pentru cel mult cinci ani de referință de la data intrării în vigoare a prezentului regulament. Nu este necesară furnizarea anuală a tuturor caracteristicilor; pentru fiecare caracteristică, periodicitatea furnizării este specificată și convenită ca parte a măsurilor de punere în aplicare prevăzute la articolul 8.

	(d)
	Subiectele acoperite

	
	Caracteristicile care urmează să fie furnizate vor fi alese din următoarea listă de subiecte:

	
	―
	accesul la sistemele TIC și folosirea lor de către persoane fizice și/sau gospodării;

	
	―
	folosirea în diverse scopuri a Internetului de către persoane fizice și/sau gospodării;

	
	―
	securitatea TIC;

	
	―
	competența în domeniul TIC;

	
	―
	obstacole în calea folosirii TIC și a Internetului;

	
	―
	efectele prognozate ale folosirii TIC asupra persoanelor fizice și/sau gospodăriilor.

	
	Nu este necesară acoperirea în fiecare an a tuturor subiectelor.

	(e)
	Defalcarea furnizării de date

	
	Nu este necesară furnizarea în fiecare an a tuturor defalcărilor; defalcările cerute sunt alese din următoarea listă și sunt convenite ca parte a măsurilor de punere în aplicare: 

	
	A.
	pentru statisticile furnizate pentru gospodării;

	
	―
	pe tip de gospodărie;

	
	B.
	pentru statisticile furnizate pentru persoane fizice:

	
	―
	după grupa de vârstă;

	
	―
	după sex;

	
	―
	după gradul de educație;

	
	―
	după situația încadrării în muncă;

	
	―
	după regiune.

	(f)
	Studii pilot

	
	Ori de câte ori sunt identificate noi cerințe semnificative referitoare la date sau este de așteptat o calitate insuficientă a datelor, Comisia inițiază studii pilot care se realizează pe bază de voluntariat de către statele membre înaintea oricărei activități de colectare de date. Aceste studii pilot sunt efectuate pentru a evalua fezabilitatea colectării datelor în cauză, luând în considerare beneficiile disponibilității datelor în raport cu costurile colectării și cu efortul respondenților.


______
� Avizul Parlamentului European din 29 ianuarie 2004 (nepublicat încă în Jurnalul Oficial) și decizia Consiliului din 16 aprilie 2004.


� JO L 52, 22.2.1997, p. 1, regulament astfel cum a fost modificat prin Regulamentul (CE) nr. 1882/2003 al Parlamentului European și al Consiliului (JO L 284, 31.10.2003, p. 1).


� JO L 184, 17.7.1999, p. 23.


� JO L 181, 28.6.1989, p. 47.


� JO L 248, 16.9.2002, p. 1.

